Imtella' Jannar 24, 2021 Fiċ-Ċina, ħaddiema tas-salvataġġ jinsabu fi ġlieda kontra l-ħin biex isalvaw il-ħaddiema li jinsabu maqbuda f'mina fejn isir skavar biex jinstab id-deheb. Fl-aħħar sigħat il-ħaddiema tas-salvataġġ irnexxielhom joħorġu mill-mina 11-il ħaddiem li kien ilhom maqbuda fil-mina ġimagħtejn iżda madwar disa' oħra għadhom irrapurtati nieqsa. Id-dħul tal-mina spiċċa mirdum wara li seħħet splużjoni li l-kawża tagħha għadha ma kinitx stabbilita. Il-mina tinsab f'Hushan fil-provinċja ta' Shandong. Madwar 22 ħaddiem inqabdu fil-mina wara li seħħet l-isplużjoni, b'wieħed minnhom tilef ħajtu. Rapporti qed jgħidu li fil-mina hemm madwar 9 ħaddiema tal-mini li għadhom ħajjin. Qed jingħad li biex jinħarġu l-ħaddiema maqbuda fil-mina jistgħu jgħaddu diversi ġimgħat għax jinsabu madwar 100 metru 'l isfel. Minkejja dan il-ħaddiema ta' salvataġġ għamlu kuntatt magħhom u jafu li hemm persuni ħajjin.